Marianne Jelved (RV), 2003-12-19:
Det Radikale Venstre har i adskillige år arbejdet for, at man gjorde de faglige uddannelser mere fleksible, end de var for en del år siden.
Med reformen af erhvervsuddannelserne fra 2000 blev der givet mulighed for, at man kunne dele uddannelserne op i forskellige etaper.
Vi talte dengang om, at det var vigtigt, at man kunne etablere sin uddannelse i moduler, og derfor ser vi også, at der er flere uddannelser, der er opbygget i trin, og at vi allerede i dag har kortere uddannelser end de traditionelle lange uddannelser.
Når vi har været meget optaget af det, så er det, fordi det efter vores opfattelse ville give flere unge mulighed for at tage en faglig uddannelse og gøre den færdig i forskellige tempi i stedet for at gøre den færdig på en gang.
Dermed ville frafaldet mindskes, og det ville sikres, at flere unge fik kompetencer.
Det har også været vigtigt for os, at man kunne gå tilbage igen og gøre uddannelsen færdig.
Det princip videreudvikles nu på baggrund af anbefalinger fra Det Merkantile Udvalg og fra Udvalget for de Tekniske Uddannelser.
Det er helt afgørende for os, at de faglige uddannelser fastholdes som vekseluddannelser.
Derfor er skolepraktik i vores øjne en nødløsning, og derfor har vi været villige til og interesserede i at deltage i arbejdet med at finde bedre løsninger end dem, vi har set igennem nogle år, nemlig en stigende brug af skolepraktik.
Det vil sige, at der er godt 4.000 af de unge, der i løbet af årene kommer ud i en restpraktikaftale.
Det siger jo noget om, at praktikpladserne er der, men det er jo fuldstændig korrekt, som nogle af de andre ordførere også har sagt her fra talerstolen, at vi ikke kan vide det fuldstændig præcist.
Derfor er det jo også afgørende, at forligspartierne med halve års mellemrum skal have en status over, hvor eleverne går hen, hvor de befinder sig i uddannelsesforløbet, så vi løbende kan følge op på de muligheder, der er givet i loven.
Det er meget vigtigt for os, at de faglige udvalg er involveret i de beslutninger, der skal tages, for at de forskellige typer muligheder, der er beskrevet i loven, kan udfoldes i virkeligheden.
Vi er meget opmærksomme på, at der er mulighed for, at man kan ændre strukturen i visse uddannelser.
Hvis man ser udstrakt brug af, at unge, der kommer i praktik, altså får en restuddannelsesaftale, når de har været en vis periode i skolepraktik, så det siger noget om, at man bør se på den uddannelse for at se, om de har de rette kvalifikationer, inden de kommer ud som praktikanter i en virksomhed. Vi er også meget glade for, at vi har fundet den løsning, som måske især kunne være til gavn for unge med en anden etnisk baggrund end dansk, at vi får mulighed for at give 10 ugers ekstra undervisning, mens man dermed får bedre tid til at finde sin uddannelsesaftalepraktikplads.
Vi er tilfredse med, at EMMA-kriterierne præciseres, nogle kalder det strammes op, det har jeg ikke spor imod at kalde det. EMMA-kriterierne har altid skullet virke, det er en gammel aftale, og nu bliver de præciseret.
Vi er meget opmærksomme på de nye muligheder, der er der, og især er Det Radikale Venstre meget, meget optaget af den uddannelsesmulighed, vi kalder EUD+, som vi mener kan være en ny måde at gøre ens faglige uddannelse færdig på, og som vi faktisk forventer os temmelig meget af.
Med de ord vil Det Radikale Venstre give tilsagn om at følge de initiativer, loven giver mulighed for, ganske nøje, og vi er overbeviste om, at vi kan gøre det i den gode ånd, som har været i forbindelse med forhandlingerne mellem forligspartierne og ministeren, og det ser vi frem til at kunne fortsætte.